Anders Kronborg (S), 2024-02-23:
Se, det er jo et meget interessant spørgsmål, og det vil jeg også gerne svare på.
Men inden jeg svarer konkret på det, tror jeg, det er meget vigtigt lige at holde nogle principper for øje.
Når jeg sidder og vurderer statsborgerskabssager, kigger jeg ikke på, hvor på jordkloden folk kommer fra; de bliver behandlet ligeligt.
Og jeg kan ikke i en spåkugle se, om der er nogen, der laver kriminalitet om 5, 10, 15 eller 20 år, uanset hvor grundig sagsbehandlingen er.
Jeg kan se på, hvilke mennesker det er, vi har med at gøre nu, hvilke uddannelseskrav man har levet op til, og om man har levet op til beskæftigelseskravet.
Har man lavet en eller anden form for kriminalitet, er det jo noget, der kommer op i dispensationsudvalget, og så tager vi konkret stilling til det der.
Jeg kan sige, at har man begået kriminalitet, er jeg meget, meget skeptisk over for at give et dansk statsborgerskab, fordi jeg mener, at man virkelig skal ville Danmark, og det vil man ikke, hvis man har begået noget kriminelt.
Tusind tak for det, og også tak til Dansk Folkeparti for, at vi kan få debatten her i salen.
Jeg har været indfødsretsordfører siden valget.
Det er lidt over et år, jeg har siddet og arbejdet med det her område og er dykket ned i rigtig mange sager.
Og når jeg ser de her sager, er det mit helt generelle indtryk, at sagerne er grundigt belyst.
Vi får virkelig også lejlighed til, når vi skal give dispensationer, at kunne dykke ned i det: Har folk taget danskprøverne?
Har folk taget indfødsretsprøven?
Er der vandelsudfordringer, hvor vi kan dispensere?
Og hvordan ser det ud i forhold til beskæftigelseskravet?
Jeg synes, der er en grundighed i sagsmaterialet.
Det betyder ikke, at Socialdemokratiet ikke vil diskutere, om der kan være yderligere stramninger af tildelingen af statsborgerskab.
Det kan vi gøre i aftalekredsen, men jeg er helt overbevist om, at det kan vi også sagtens tage en drøftelse med flere partier om.
Jeg er meget enig med hr. Mikkel Bjørn, når hr. Mikkel Bjørn understreger, at et dansk statsborgerskab er noget meget værdifuldt.
Det er noget, man skal have, når man signalerer, at man vil Danmark, og det vil sige, at på vores vagt kommer man aldrig nogen sinde til at kunne trække et dansk statsborgerskab i en automat.
Det er det alt for værdifuldt til.
Vi har sammen med en række partier, nemlig Venstre, Moderaterne og Liberal Alliance, lavet en vedtagelsestekst, som jeg gerne vil læse op: Forslag til vedtagelse
Udlændinge- og Integrationsministeriet behandler naturalisationsansøgninger efter den politiske aftale, der er udmøntet i cirkulæreskrivelsen om naturalisation.
Folketinget anerkender, at Udlændinge- og Integrationsministeriet det seneste år har håndteret fejl i sagsbehandlingen af naturalisationsansøgningerne, og at ministeriet er ved at afdække problemstillingen med håndhævelse af vandelskravet.
Folketinget har fuld tillid til den nuværende praksis for tildeling af statsborgerskab, herunder at ansøgninger om naturalisation behandles med størst mulig grundighed og omhu efter den til enhver tid gældende cirkulæreskrivelse om naturalisation.
Folketinget konstaterer derfor, at den nuværende praksis for behandling af ansøgninger om dansk statsborgerskab er tilfredsstillende og i overensstemmelse med grundloven.«